b'\n_START_ARTICLE_\nPolip (zoologija)\n_START_PARAGRAPH_\nPolip je pritrjena \xc5\xbeivljenjska oblika predstavnikov ve\xc4\x8dine skupin o\xc5\xbeigalkarjev, ki se razmno\xc5\xbeuje nespolno, z brstenjem. Nasprotje je meduza, prostoplavajo\xc4\x8da \xc5\xbeivljenjska oblika, ki se razmno\xc5\xbeuje spolno._NEWLINE_Telo polipa je cevaste oblike z usti, ki jih obkro\xc5\xbea obro\xc4\x8d lovk, na vrhu, na spodnjnem delu pa je pritrjeno na podlago s strukturo, ki ji pravimo bazalna plo\xc5\xa1\xc4\x8da. Razen te strukture so polipi po splo\xc5\xa1ni zgradbi zelo podobni meduzam. Na lovkah so o\xc5\xbeigalke, s katerimi omamijo plen in ga potisnejo proti ustom, polipi nekaterih vrst pa se prehranjujejo s filtriranjem organskega materiala iz vode in imajo o\xc5\xbeigalke zgolj obrambno vlogo. Ve\xc4\x8dinoma so milimetrskih velikosti._NEWLINE_Polipi nekaterih trdo\xc5\xbeivnjakov in koralnjakov so kolonijski; ob brstenju ostanejo osebki zra\xc5\xa1\xc4\x8deni in se obdajo s skupnim trdnim ovojem iz kalcijevega karbonata, ki podpira kolonijo. Zra\xc5\xa1\xc4\x8deni so v tolik\xc5\xa1ni meri, da si delijo skupno telesno votlino, ki se torej razteza med vsemi \xc4\x8dlani kolonije. Pri nekaterih trdo\xc5\xbeivnjakih je opazna delna specializacija: polipi z obrambno vlogo imajo \xc5\xa1tevil\xc4\x8dnej\xc5\xa1e o\xc5\xbeigalke in manj razvito prebavno votlino. Koralnjaki so znani predvsem po predstavnikih, ki tvorijo velike trdne kolonije (korale), ki lahko z odmiranjem in nalaganjem tvorijo obse\xc5\xbene koralne grebene v toplej\xc5\xa1ih morjih._NEWLINE_Pri ve\xc4\x8dini o\xc5\xbeigalkarjev se tekom \xc5\xbeivljenjskega kroga izmenjata obe obliki. Oplojeno jaj\xc4\x8dece se razvije v li\xc4\x8dinko, ki se pritrdi kot polip in nespolno tvori nove polipe, ob ustreznih razmerah pa pri\xc4\x8dne tvoriti meduze. Te prosto plavajo okrog in ko dose\xc5\xbeejo spolno zrelost, pri\xc4\x8dnejo izlo\xc4\x8dati spolne celice (jaj\xc4\x8deca in semen\xc4\x8dice). Krog se tako zaklju\xc4\x8di. Pri razli\xc4\x8dnih skupinah o\xc5\xbeigalkarjev pa je z evolucijo pri\xc5\xa1lo do sprememb v \xc5\xbeivljenjskem krogu, odvisno od pogojev v okolju in strategije pre\xc5\xbeivetja. Koralnjaki \xc5\xbeivijo samo kot polipi, ki imajo bolj zapleteno telesno zgradbo od polipov drugih skupin in se tudi razmno\xc5\xbeujejo spolno. Pri trdo\xc5\xbeivnjakih polipi mo\xc4\x8dno prevladujejo in pri nekaterih so meduze v celoti odsotne, v nasprotju z njimi pa so pri klobu\xc4\x8dnjakih polipi manj opazni in meduze mo\xc4\x8dno prevladujejo, tako po velikosti kot po dolgo\xc5\xbeivosti. Polipi kubomeduz ne brstijo, temve\xc4\x8d se neposredno preobrazijo v meduze. Posebnost so pecljati klobu\xc4\x8dnjaki, ki \xc5\xbeivijo samo kot meduze, vendar so te pritrjene.'